ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση συστήματος αναγνώρισης και καταγραφής των βοοειδών και τη σήμανση του βοείου κρέατος και των προϊόντων με βάση το βόειο κρέας, και για την κατάργηση του κανονισμού (ΕΚ) αριθ. 820/97 του Συμβουλίου

1. ΙΣΤΟΡΙΚΟ

1.1 Η Επιτροπή υπέβαλε πρόταση στο Κοινοβούλιο και στο Συμβούλιο, στις 13 Οκτωβρίου 1999, βάσει του άρθρου 152 παράγραφος 4 στοιχείο β) της συνθήκης ΕΚ, σχετικά με τη θέσπιση των γενικών κανόνων για υποχρεωτικό σύστημα σήμανσης του βοείου κρέατος [COM(1999) 487τελικό - 1999/0204 (COD)].

1.2 Το Κοινοβούλιο, στην ολομέλειά του της 12ης Απριλίου 2000, ενέκρινε συνολικά 56 από τις 62 τροποποιήσεις που είχαν αρχικά προβλεφθεί στην πρόταση αυτή.

1.3 Η Επιτροπή επισήμως δέχθηκε 18 από τις τροποποιήσεις αυτές, οι οποίες ενσωματώθηκαν στην τροποποιημένη πρόταση [COM(2000) 301 τελικό], που επικυρώθηκε στις 17 Μαΐου 2000 και δεσμεύθηκε να παρουσιάσει στο Συμβούλιο την άποψη του Κοινοβουλίου για διάφορες άλλες τροποποιήσεις.

1.4 Στις 5 Ιουνίου 2000, το Συμβούλιο ενέκρινε την κοινή θέση που αναφέρεται εδώ, σύμφωνα με το άρθρο 251 παράγραφος 2 της συνθήκης ΕΚ.

2. ΣΚΟΠΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

2.1 Η πρόταση της Επιτροπής στοχεύει στη θέσπιση γενικών κανόνων για την εφαρμογή υποχρεωτικού συστήματος σε δύο φάσεις :

- την άμεση εφαρμογή αναγκαστικού συστήματος σήμανσης του βοείου κρέατος, υποχρεωτικού σε όλα τα κράτη μέλη. Προτείνεται ότι οι επιχειρηματίες και οι οργανώσεις εμπορίας βοείου κρέατος πρέπει να αναφέρουν στην ετικέτα πληροφορίες που αφορούν ορισμένα χαρακτηριστικά του βοείου κρέατος καθώς και τον τόπο σφαγής του ζώου ή των ζώων από τα οποία προέρχεται,

- στη δεύτερη φάση, η οποία αρχίζει την 1η Ιανουαρίου 2003, την ενίσχυση του υποχρεωτικού συστήματος σήμανσης του βοείου κρέατος. Προτείνεται ότι πρέπει οι επιχειρηματίες και οι οργανώσεις εμπορίας του βοείου κρέατος να αναφέρουν, επιπλέον, στην ετικέτα, πληροφορίες που αφορούν την καταγωγή, ιδίως τον τόπο γέννησης, εκτροφής και σφαγής του ζώου ή των ζώων από τα οποία προέρχεται το βόειο κρέας,

- κατά παρέκκλιση των κανόνων αυτών, εισάγονται ορισμένες απλοποιήσεις σε σχέση με τη σήμανση του κιμά βοείου κρέατος και του βοείου κρέατος που προέρχεται από τρίτες χώρες.

2.2 Στη δεύτερη φάση η Επιτροπή, στην τροποποιημένη της πρόταση COM(2000) 301 τελικό, περιλαμβάνει την πρόταση του Κοινοβουλίου, ότι μόνο η ένδειξη του κράτους μέλους πρέπει να παραμείνει και ότι η καταγωγή καθορίζεται από τον τόπο γέννησης, εκτροφής και σφαγής του ζώου από το οποίο προέρχεται το βόειο κρέας (ήτοι διαγράφεται η ονομασία του τόπου εξαγωγής των οστών).

2.3 Επιπλέον, η Επιτροπή συμφώνησε με την τροποποίηση του Κοινοβουλίου να διαγραφεί η ένδειξη "Καταγωγή : ΕΚ" για το βόειο κρέας που προέρχεται από ζώο που έχει γεννηθεί, εκτραφεί και σφαγεί σε ένα κράτος μέλος.

2.4 Οι άλλες τροποποιήσεις που έγιναν δεκτές περιλαμβάνουν τη διευκρίνιση για το πως η περιφερειακή σήμανση μπορεί να συνυπάρχει με την υποχρεωτική σήμανση του κράτους μέλους, χωρίς να θίγονται οι Προστατευόμενες Γεωγραφικές Ενδείξεις και οι Προστατευόμενες Ονομασίες Προελεύσεως, όπως θεσπίζονται με τον κανονισμό (ΕΚ) αριθ. 2081/92 του Συμβουλίου, και την ημερομηνία έναρξης της ισχύος της πρώτης φάσης της υποχρεωτικής σήμανσης.

2.5 Η Επιτροπή δέχτηκε, επίσης, ορισμένες τροποποιήσεις του Κοινοβουλίου που αφορούν τη βελτίωση της σύνταξης του κειμένου σε σχέση με τους ορισμούς σήμανσης και τη σχέση της σήμανσης του βοείου κρέατος με την λοιπή σχετική κοινοτική νομοθεσία.

2.6 Η Επιτροπή, στην τροποποιημένη πρόταση, δεν δέχτηκε επισήμως την τροποποίηση του Κοινοβουλίου να επισπευσθεί η ημερομηνία έναρξης της ισχύος της δεύτερης φάσης της σήμανσης για την 1η Σεπτεμβρίου 2001, διότι θεώρησε ότι το θέμα αυτό πρέπει να αποτελέσει βασικό αντικείμενο συζητήσεων.

2.7 Επιπλέον, η Επιτροπή προτίμησε να διατηρήσει την αρχική της πρόταση όσον αφορά την ένδειξη "Καταγωγή : ΕΚ" για την περιγραφή της καταγωγής του βοείου κρέατος που προέρχεται από ζώα τα οποία γεννήθηκαν, εκτράφηκαν και εσφάγησαν σε περισσότερα από ένα κράτη μέλη και όσον αφορά την ένδειξη της κατηγορίας του ζώου από το οποίο προήλθε το βόειο κρέας.

2.8 Δεδομένης της περίπλοκης διαδικασίας παραγωγής του κιμά βοείου κρέατος, η Επιτροπή διατήρησε επίσης τη θέση της επί της προτάσεως του Κοινοβουλίου να απαλειφθούν οι απλοποιημένες ρυθμίσεις σήμανσης για το εν λόγω κιμά βοείου κρέατος. Το Κοινοβούλιο ενημερώθηκε κατά την σύνοδο ολομέλειας, ότι η Επιτροπή πιστεύει ότι κάποια απλοποιημένη διαδικασία είναι απαραίτητη, ακόμη και αν δεν αποτελεί τη λύση που ήδη υπάρχει στο άρθρο 14 της πρότασης.

2.9 Τέλος, για ορισμένες τροποποιήσεις σε σχέση με το προαιρετικό σύστημα σήμανσης του βοείου κρέατος, η Επιτροπή, αν και δεν ήταν σε θέση να τις δεχθεί κατά την ολομέλεια, ανέφερε στο Κοινοβούλιο ότι οι απόψεις του για επαναφορά συστήματος επίσημης έγκρισης έγιναν σαφώς κατανοητές. Το Κοινοβούλιο ενημερώθηκε ότι η Επιτροπή θα διασφάλιζε, ώστε η θέση του Κοινοβουλίου επί των τροποποιήσεων αυτών να καταστεί κατανοητή κατά τις συζητήσεις οι οποίες θα γίνουν στο Συμβούλιο.

3. ΣΧΟΛΙΑ ΓΙΑ ΤΗΝ ΚΟΙΝΗ ΘΕΣΗ ΤΟΥ ΣΥΜΒΟΥΛΙΟΥ

3.1 Το Συμβούλιο, στην κοινή θέση του, δέχθηκε όλες τις τροποποιήσεις που ενσωματώθηκαν στην τροποποιημένη πρόταση της Επιτροπής. Σε σχέση με τα άλλα σημεία, το Συμβούλιο επέφερε, σε συμφωνία με την Επιτροπή, τις τροποποιήσεις που αναφέρονται παρακάτω.

3.2 Στον πρώτο τύπο τροποποίησης, το Συμβούλιο δέχθηκε, σε συμφωνία με την Επιτροπή, τρεις από τις τροποποιήσεις του Κοινοβουλίου, οι οποίες περιελήφθησαν στην κοινή θέση, ήτοι :

- διευκρίνιση της σχέσης μεταξύ της τρέχουσας νομοθεσίας και της άλλης σχετικής κοινοτικής νομοθεσίας, ιδίως όσον αφορά το βόειο κρέας. Για να οριστεί σαφώς η εφαρμοστέα νομοθεσία, η Επιτροπή συμφώνησε με τη δήλωση που αναφέρεται στο παράρτημα 1,

- διαγραφή της ένδειξης "Καταγωγή : ΕΚ" για την περιγραφή της καταγωγής του βοείου κρέατος που προέρχεται από ζώα που έχουν γεννηθεί, εκτραφεί και σφαγεί σε περισσότερα από ένα κράτη μέλη [άρθρο 13 παράγραφος 5]. Δεδομένου ότι υπάρχει κάποιος κίνδυνος με την απάλειψη της ένδειξης αυτής για επανεθνικοποίηση της αγοράς του βοείου κρέατος, η Επιτροπή δέχθηκε την πρόταση αυτή, την οποία στήριξε το Κοινοβούλιο και μια σαφής πλειοψηφία στο Συμβούλιο, με βάση τη δήλωση που αναφέρεται στο παράρτημα 2,

- αποκατάσταση επίσημης διαδικασίας έγκρισης για προαιρετικά χαρακτηριστικά σήμανσης (άρθρο 17). Η τροποποίηση αυτή ενισχύει την πρόταση της Επιτροπής αλλά επιβαρύνει τις διοικητικές αρχές των κρατών μελών. Δεδομένου ότι η πλειοψηφία είναι υπέρ της ενίσχυσης του μέτρου, η Επιτροπή μπορεί να συμφωνήσει.

3.3 Ο δεύτερος τύπος τροποποιήσεων συνίσταται σε δύο αλλαγές στο κείμενο, οι οποίες προσεγγίζουν στις τροποποιήσεις που πρότεινε το Κοινοβούλιο :

- το πνεύμα της τροποποίησης του Κοινοβουλίου όσον αφορά το άρθρο 7 παράγραφος 4, έγινε δεκτό αλλά το Συμβούλιο προτιμά να δοθεί η δυνατότητα στα Κράτη μέλη να ορίζουν τα ίδια, εντός των ορίων που συμφωνήθηκαν από το Κοινοβούλιο, την προθεσμία εντός της οποίας οι παραγωγοί πρέπει να κοινοποιούν τις μετακινήσεις των βοοειδών. Δεδομένου ότι τα συστήματα παραγωγής και οι μετακινήσεις των νεογενηθέντων ζώων ποικίλουν μεταξύ των κρατών μελών, η Επιτροπή θεωρεί ότι η πρόταση αυτή αποτελεί αποδεκτή λύση του πρακτικού προβλήματος,

- ένα νέο άρθρο 13 παράγραφος 6 εισάγεται, που θα επιτρέψει τη συνύπαρξη, κατά τρόπο γενικότερο από εκείνο που προτείνεται από το Κοινοβούλιο, της περιφερειακής σήμανσης με την υποχρεωτική σήμανση των κρατών μελών, χωρίς να θίγονται οι Προστατευόμενες Γεωγραφικές Ενδείξεις και Ονομασίες Προέλευσης. Η Επιτροπή είχε, ήδη, αναφέρει κατά την σύνοδο ολομέλειας, ότι ήταν αναγκαίο να βελτιωθεί η διατύπωση του μέτρου αυτού ώστε να αποβεί αποτελεσματικότερο και είναι ικανοποιημένη από το κείμενο που ετοίμασε το Συμβούλιο.

3.4 Τέλος, υπάρχουν πέντε στοιχεία για τα οποία το Συμβούλιο, σε συμφωνία με την Επιτροπή, προτείνει τροποποιήσεις, οι οποίες δεν συμπίπτουν πλήρως με εκείνες του Κοινοβουλίου, όπως :

- η προσθήκη του άρθρου 37 ως κοινή νομική βάση μαζί με το άρθρο 152,

- οι ενδείξεις που πρέπει να αναφέρονται στις ετικέτες στην πρώτη φάση της υποχρεωτικής σήμανσης. Το Κοινοβούλιο πρότεινε τη διαγραφή της ένδειξης της κατηγορίας του ζώου και της ελάχιστης περιόδου ωριμότητας αλλά να παραμείνει η ημερομηνία σφαγής. Τώρα προτείνεται η διαγραφή της ημερομηνίας σφαγής και της ελάχιστης περιόδου ωριμότητας αλλά η διατήρηση της ένδειξης της κατηγορίας του ζώου [άρθρο 13 παράγραφος 2],

- το Κοινοβούλιο προτείνει ότι τα εθνικά υποχρεωτικά συστήματα σήμανσης μπορούν να συνεχίσουν μετά την ημερομηνία κατά την οποία η δεύτερη φάση της πλήρους σήμανσης της καταγωγής εφαρμοστεί στην Κοινότητα. Tο Συμβούλιο στηρίζει την αρχική πρόταση της Επιτροπής, ότι η ισχύς των εν λόγω εθνικών συστημάτων πρέπει να λήξει την ημερομηνία αυτή [άρθρο 13 παράγραφος 3],

- το Κοινοβούλιο προτείνει ότι η δεύτερη φάση πλήρους σήμανσης της καταγωγής πρέπει να αρχίσει την 1η Σεπτεμβρίου 2001. Τώρα προτείνεται ότι πρέπει να αρχίσει την 1η Ιανουαρίου 2002 [άρθρο 13 παράγραφος 3],

- το Κοινοβούλιο προτείνει να καταργηθεί τελείως η απλοποιημένη διαδικασία σήμανσης για τον κιμά βοείου κρέατος. Το Συμβούλιο αποδέχεται την ιδέα της απλοποιημένης ρύθμισης για τον εν λόγω τύπο βοείου κρέατος, αλλά περιορίζει την αρχική πρόταση υποχρεώνοντας τους επιχειρηματίες να αναφέρουν τον κωδικό ανιχνευσιμότητας, το κράτος μέλος ή την τρίτη χώρα στην οποία το ζώο εσφάγη και το κράτος μέλος ή την τρίτη χώρα στην οποία ο κιμάς βοείου κρέατος παρασκευάστηκε, χωρίς τη δυνατότητα της ένδειξης "μη-ΕΚ". Επιπλέον, οι επιχειρηματίες μπορούν να συμπληρώνουν την ετικέτα με οποιαδήποτε άλλη από τις ενδείξεις που απαιτούνται βάσει του υποχρεωτικού συστήματος σήμανσης (άρθρο 14).

3.5 Η άποψη της Επιτροπής για την κοινή θέση του Συμβουλίου σχετικά με αυτά τα πέντε σημεία είναι η ακόλουθη :

- μετά την εφαρμογή της συνθήκης του Άμστερνταμ, η Επιτροπή θεωρεί ότι το άρθρο 152 της συνθήκης είναι η ενδεδειγμένη νομική βάση για τον κανονισμό, εφόσον αφορά μέτρα στον κτηνιατρικό τομέα, τα οποία έχουν άμεσο στόχο την προστασία της δημόσιας υγείας. Εντούτοις, η Επιτροπή, γνωρίζοντας την απόφαση του Ευρωπαϊκού Δικαστηρίου της 4ης Απριλίου 2000, σε σχέση με τη νομική βάση του κανονισμού του Συμβουλίου (ΕΚ) αριθ. 820/97 (περίπτωση C-269/97), και αποδεχόμενη την ομόφωνη επιθυμία του Συμβουλίου να προστεθεί το άρθρο 37, μπορεί να δεχθεί διπλή νομική βάση, υπό τον όρο ότι είναι σαφές ότι αυτό δεν θίγει οποιεσδήποτε προνομίες του Κοινοβουλίου τις οποίες έχει δυνάμει του άρθρου 152,

- η υποχρεωτική ένδειξη της κατηγορίας του ζώου από το οποίο προήλθε το βόειο κρέας αποτελούσε στοιχείο της αρχικής πρότασης της Επιτροπής και συνιστά σημαντικό δείκτη της ποιότητας του βοείου κρέατος. Το Κοινοβούλιο, στις τροποποιήσεις του σε πρώτη ανάγνωση, εξέφρασε την προτίμησή του για τον περιορισμό του συστήματος σήμανσης μόνο στις ενδείξεις που διασφαλίζουν την ανιχνευσιμότητα. Εντούτοις, βάσει της κοινής θέσης του Συμβουλίου, και το ενδιαφέρον που έχουν αυτές οι πληροφορίες για τον καταναλωτή, όσον αφορά το βόειο κρέας, η Επιτροπή στηρίζει τη συμβιβαστική λύση που προτείνει το Συμβούλιο,

- η Επιτροπή έχει πάντα υποστηρίξει την άποψη ότι το προτεινόμενο σύστημα σήμανσης του βοείου κρέατος πρέπει να είναι ομοιόμορφο σε όλη την Κοινότητα και ότι τα εθνικά συστήματα θα πρέπει να λήξουν, όταν αρχίσει η πλήρης εφαρμογή του κοινοτικού συστήματος. Βάσει της συμβιβαστικής λύσης που προτείνει το Συμβούλιο, με την οποία παραμένουν ορισμένα στοιχεία που αφορούν τα τρέχοντα εθνικά συστήματα σήμανσης τα οποία ανταποκρίνονται στις απαιτήσεις του καταναλωτή, η Επιτροπή μπορεί να συμφωνήσει με την κοινή θέση του Συμβουλίου επί του σημείου αυτού,

- η Επιτροπή υποστηρίζει μια προσεκτική προσέγγιση ως προς τον χρόνο εφαρμογής της δεύτερης φάσης της πλήρους σήμανσης της καταγωγής στην Κοινότητα. Εντούτοις, λαμβάνοντας υπόψη τις επιθυμίες του Κοινοβουλίου, έχουν γίνει ειδικές προσπάθειες για την έναρξη της δεύτερης φάσης την 1η Ιανουαρίου 2002, ημερομηνία που είναι μόνο τέσσερις μήνες μετά την προτεινόμενη από το Κοινοβούλιο. Έτσι, αυτή η συμβιβαστική λύση γίνεται δεκτή από την Επιτροπή,

- σχετικά με το θέμα της σήμανσης του κιμά βοείου κρέατος, το Συμβούλιο εξέφρασε στην κοινή του θέση την θέληση να ευθυγραμμιστεί με τη θέση του Κοινοβουλίου, η οποία απαιτεί πολύ αυστηρότερη σήμανση για τον κιμά βοείου κρέατος από εκείνη που είχε προταθεί αρχικά από την Επιτροπή. Κατά τη γνώμη της Επιτροπής, η κοινή θέση του Συμβουλίου επί του σημείου αυτού προβλέπει μια αξιόπιστη λύση που εξασφαλίζει την ισορροπία μεταξύ των δικαιωμάτων του καταναλωτή για τη διασφάλιση της ανιχνευσιμότητας και της ανάγκης εφαρμογής εφικτού συστήματος.

4. ΣΥΜΠΕΡΑΣΜΑΤΑ

4.1 Λαμβάνοντας υπόψη τα προαναφερθέντα σχόλια, η Επιτροπή στηρίζει την κοινή θέση που υιοθέτησε το Συμβούλιο.

ΠΑΡΑΡΤΗΜΑ 1

"Tο Συμβούλιο και η Επιτροπή δηλώνουν ότι ο κατάλογος των κοινοτικών νομικών κειμένων που αναφέρονται στο άρθρο 11 θα καταρτιστεί και επικαιροποιηθεί από την Επιτροπή και θα διανεμηθεί στην Επιτροπή Διαχείρισης Βοείου Κρέατος."

ΠΑΡΑΡΤΗΜΑ 2

"Η Επιτροπή επιβεβαιώνει τη θέλησή της να εξασφαλίσει την πλήρη συμφωνία της εφαρμογής του συστήματος σήμανσης του βοείου κρέατος με τη λειτουργία της ενιαίας αγοράς. Θα παρακολουθήσει εκ του πλησίον την εξέλιξη των συναλλαγών μέσα στην ΕΕ, ιδίως σε σχέση με τη θέση των κρατών μελών εξαγωγής, με σκοπό να λάβει διορθωτικά μέτρα εάν είναι απαραίτητα."